R. Bauer, poslanec: (2009-06-25):
Interpelácia je vo veci prideľovania nenávratných finančných príspevkov zo štrukturálnych fondov Európskej únie. Aby som otázku dostal do kontextu, tak vrátim sa k výzve v Operačnom programe Konkurencieschopnosť a hospodársky rozvoj, v prioritnej osi Inovácie, rast konkurencieschopnosti a opatrenie, podpora zavádzania inovácie a technologických transferov z minulého roku, ktorá sa skončila 4. júla roku 2008. V tejto výzve bolo 308 žiadostí, z toho komisia vyradila 244, z toho 225 pre neúplnosť, čo znamená, že zhruba 80 % žiadostí o nenávratný finančný príspevok bolo vyradených. Dôvody, pre ktoré boli vyradené tieto žiadosti, boli banality. Jeden žiadateľ mal zle napísaný dátum, namiesto formy deň, bodka, mesiac, napísal deň/mesiac. Ďalší predložil výpis z registra trestov z Rakúska, nie zo Slovenska a pritom išlo o rakúskeho štátneho občana. Ďalší dostal takúto odpoveď: „Originál žiadosti o nenávratný finančný príspevok je nedostatočne zviazaný, väzba sa rozpadáva.“ Na konferencii o transparentnosti a efektívnosti využívania štrukturálnych fondov, ktorú organizoval Konzervatívny inštitút Štefánika, som počul aj ďalšie dôvody. Neviem, či to bolo v tejto výzve, alebo v iných, takého druhu, že niektorí vyradení žiadatelia dostali odpoveď, že máte chybu v rozpočte. Keď sa pýtali, akú chybu, nedostali odpoveď. Proste, chyba tam vôbec žiadna nebola, napriek tomu bol vymyslený dôvod na vyradenie žiadosti zo súťaže. Úspešných žiadostí v tejto výzve bolo 32 a celková suma, ktorá bola prerozdelená, bola vo výške 46 miliónov eur, čo je cca 1,4 mld. korún. Len pre zaujímavosť, z týchto 32 úspešných žiadostí, žiadosti, ktoré získali viac ako 4 milióny eur, tak to bola napríklad Plastika Nitra, a. s., ktorá uspela s názvom projektu Rozšírenie výrobného potenciálu spoločnosti Plastika, a. s. Keďže celá výzva sa týkala inovácií, tak chcem pripomenúť definíciu inovácie podľa tzv. Oslo manuálu, ktorý je smernicou Európskej komisie prezentujúcou koncepty definície, prieskumy týkajúce sa inovácií. Podľa tohto manuálu inováciou je implementácia nového alebo značne vylepšeného výrobku, tovaru alebo služby, alebo procesu, novej trhovej metódy alebo novej organizačnej metódy podnikateľských praktík organizácie, pracoviska alebo externých vzťahov. Je pravda, že názov nemusí odrážať inováciu, ktorá je v projekte, ale chcel som ho upozorniť aj na to. Ďalší žiadateľ, ktorý bol veľmi úspešný, to boli Hriňovské strojárne s projektom Zavedenie inovatívnej technológie do výroby prevodoviek a ozubených hrebeňov, ďalší bol Grafobal, a. s., Modernizácia polygrafickej technológie. Všetky tieto projekty sú spojené s menami, ktoré sú veľmi blízke strane SMER – SD. Teraz prejdem k výzve, ktorá bola vyhlásená 15. júna tohto roku. Je to presne v tom istom operačnom programe, v tej istej prioritnej osi, v tom istom opatrení a podľa príručky, ktorá bola vydaná k tejto výzve, hodnotiaci proces sa skladá z troch krokov: - prvý krok je kontrola formálnej správnosti žiadosti o nenávratný finančný príspevok, - druhý krok je odborné hodnotenie žiadosti a - tretí je výber a schvaľovanie žiadostí o nenávratný finančný príspevok. V rámci kontroly formálnej žiadosti je predmetom kontroly splnenie kritéria úplnosti zaregistrovaných žiadostí a splnenie kritéria oprávnenosti. Kritérium oprávnenosti je pomerne jednoduché, pretože buď ten žiadateľ vyhovuje, alebo nevyhovuje. To je pomerne jednoduché vyriešiť. Problémom je kritérium úplnosti. Bol som nemilo prekvapený a tak isto viacerí žiadatelia alebo ľudia, ktorí sa orientujú v otázkach štrukturálnych fondov, keď v príručke na strane 5 vo výzve sme našli vetu: „Možnosť doplnenia formálnych náležitostí sa netýka formuláru žiadosti o nenávratný finančný príspevok a povinných príloh žiadostí č. 1, 2, 4, 5 a 6.“ To znamená, že opäť aj v tejto výzve nie je možnosť doplniť formálne náležitosti a vyhnúť sa takýmto banálnym, triviálnym chybám. Príloha č.1 je opis projektu, príloha č. 2  je odberateľsko-dodávateľská zmluva, 4 je podrobný rozpočet projektu, 5 je finančná analýza, 6 súhrnný ukazovateľ hodnotenia firmy. Čiže, keď v týchto žiadostiach, v týchto nových žiadostiach budú opäť takéto triviálne chyby, akože niekde je čiarka miesto bodky, alebo podobného druhu, opäť bude mať možnosť výberová komisia vyradiť tieto žiadosti z procesu hodnotenia. Minuloročnú výzvu komentovala aj Európska komisia prostredníctvom hovorcu komisárky Danuty Hübner, pána Dennisa Abbotta, ktorý povedal, áno, treba rešpektovať pravidlá nielen, aby sme chránili peniaze daňových poplatníkov, ale očakávame, že ľudia budú používať aj trochu zdravého rozumu. Triviálne chyby sa podľa neho dajú opraviť. Moja interpelácia znie: Pán minister, prečo uplatňujete kritérium úplnosti pri kontrole formálnej správnosti žiadostí o nenávratný finančný príspevok spôsobom, ktorý neumožňuje opraviť banálne a triviálne chyby žiadostí o nenávratný finančný príspevok? Nemyslíte si, že zamietnutím takmer 80 % žiadostí o nenávratný finančný príspevok roku 2008 z dôvodu nepovolenia opraviť formálne, banálne či triviálne chyby v žiadostiach, ste možno pripravili našu krajinu o skvelé inovatívne nápady, ktoré by mohli vytvoriť množstvo pracovných príležitostí pre obyvateľov Slovenska? Zodpovednosť a zdravý rozum, to je kľúč, pán minister, pri takomto rozhodovaní. A preto vás žiadam takisto, aby ste zo svojej pozície ministra hospodárstva zabezpečili nápravu a umožnili vo vyhlásenej výzve aj do budúcnosti opravu formálnych chýb v žiadostiach o nenávratný finančný príspevok. Ďakujem za pozornosť.